KLASA: 034-06/24-01/35

URBROJ: 711-02-01/05-2024-02

Zagreb, 21. lipnja 2024.

**JAVORKO BEBEK**

**na adresu e-pošte: …………………………..**

**Predmet: očitovanje na zahtjev Javorka Bebeka**

- daje se

Povjerenstvo za odlučivanje o sukobu interesa (u daljnjem tekstu: Povjerenstvo) dana 12. lipnja 2024. zaprimilo je zahtjev za očitovanjem koji je podnio Javorko Bebek, rukovoditelj pravne službe u Direkciji Zagreb, Sektoru pravnih poslova trgovačkog društva Hrvatske šume d.o.o.

Uz podnesenom zahtjevu podnositelj je zatražio odgovor na upit mogu li predsjednik i članovi uprava trgovačkih društava u većinskom vlasništvu Republike Hrvatske istovremeno biti vijećnici u županijskim skupštinama i gradskim vijećima pod uvjetom da za to ne primaju naknadu.

Člankom 8. stavcima 3. i 4. Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu: ZSSI) propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

Imajući u vidu da je zahtjev za očitovanjem u ovom predmetu podnesen od strane osobe koja nije obveznik postupanja iz članka 3. ZSSI-a, ali se njegov sadržaj odnosi na tumačenje odredbe ZSSI-a, Povjerenstvo povodom podnesenog zahtjeva na temelju članka 32. stavka 1. podstavaka 3. i 4. ZSSI-a na 54. sjednici održanoj 21. lipnja 2024., podnositelju daje očitovanje kako slijedi.

Člankom 17. stavkom 1. ZSSI-a propisano je da za vrijeme obnašanja javne dužnosti na koju je izabran, odnosno imenovan obveznik ne smije obnašati drugu javnu dužnost, osim ako drugu javnu dužnost obnaša po položaju ili je zakonom drukčije propisano.

Vezano uz navedenu odredbu Povjerenstvo ističe da je člankom 3. stavcima 1. i 2. ZSSI-a propisano tko su obveznici u smislu toga Zakona.

Člankom 3. stavkom 1. točkom 39. ZSSI-a propisano je da su predsjednici i članovi uprava trgovačkih društava u kojima Republika Hrvatska ima većinski udio obveznici u smislu toga Zakona.

Povjerenstvo nadalje ukazuje da pojam obveznika u smislu ZSSI-a i pojam javne dužnosti nisu istoznačnice, već je krug javnih dužnosti širi od kruga obveznika definiranog ZSSI-em. Druga javna dužnost iz članka 17. stavka 1. ZSSI-a podrazumijeva svaku javnu dužnost, bez obzira jesu li obnašatelji te javne dužnosti ujedno i obveznici u smislu članka 3. stavaka 1. i 2. ZSSI-a.

Člankom 27. Zakona o lokalnoj i područnoj (regionalnoj) samoupravi („Narodne novine“, broj 33/01., 60/01., 129/05., 109/07., 125/08., 36/09., 36/09., 150/11., 144/12., 19/13., 137/15., 123/17., 98/19. i 144/20.) propisano je da su općinsko vijeće, gradsko vijeće i županijska skupština predstavnička tijela građana i tijela lokalne, odnosno područne (regionalne) samouprave koja donose akte u okviru djelokruga jedinice lokalne, odnosno područne (regionalne) samouprave te obavljaju druge poslove u skladu sa zakonom i statutom jedinice lokalne, odnosno područne (regionalne) samouprave.

U odnosu na navedeno Povjerenstvo ističe da iako član predstavničkog tijela jedinice lokalne i područne (regionalne) samouprave nije obveznik u smislu odredbi ZSSI-a, ali imajući u vidu ovlasti navedenog tijela u donošenju proračuna i općih akata jedinice lokalne i područne (regionalne) samouprave, kao i okolnost da člana predstavničkog tijela na lokalnim izborima biraju građani na mandatno razdoblje od četiri godine, nesporno se radi o drugoj javnoj dužnosti izvan kruga obveznika propisanih odredbama ZSSI-a.

Kako bi došlo do primjene iznimke od općenite zabrane obnašanja druge javne dužnosti iz članka 17. stavka 1. ZSSI-a za vrijeme obnašanja dužnosti iz članka 3. ZSSI-a, posebnim zakonom treba biti propisana takva mogućnost.

Zakonom o trgovačkim društvima („Narodne novine“ broj 111/93., 34/99., 121/99., 52/00., 118/03., 107/07., 146/08., 137/09., 125/11., 152/11. – pročišćeni tekst, 111/12., 68/13., 110/15., 40/19., 34/22., 114/22., 18/23. i 130/23.) uređen je način izbora, prava i obveze predsjednika i članova uprave trgovačkih društava te istim nije izričito propisano da predsjednik i članovi uprave društva s ograničenom odgovornošću u većinskom vlasništvu Republike Hrvatske mogu istovremeno uz obnašanje navedene dužnosti obnašati i drugu javnu dužnost, konkretno dužnost člana predstavničkog tijela jedinice područne (regionalne) samouprave, slijedom čega u konkretnom slučaju nije ispunjena iznimka propisana člankom 17. stavkom 1. ZSSI-a.

Slijedom navedenog, a budući da u konkretnom slučaju nije ispunjena iznimka propisana člankom 17. stavkom 1. ZSSI-a koja dopušta obnašanje druge javne dužnosti ako je „zakonom drugačije propisano“, istodobno obnašanje dužnosti predsjednika ili člana uprave trgovačkih društava u kojima Republika Hrvatska ima većinski udio i člana općinskog vijeća, gradskog vijeća ili županijske skupštine protivno je odredbi članka 17. stavka 1. ZSSI-a.

Za istaknuti je da je isti pravni stav zauzeo i Visoki upravni sud Republike Hrvatske u presudi broj UsII-160/22-8 u kojoj je potvrdio stav Povjerenstva iznesen u Odluci broj 711-I-721-P-58/22-07-19 od 4. ožujka 2022., kojom je utvrđeno da je tužitelj obveznik sukladno članku 3. stavku 1. točki 39. ZSSI-a te da je istovremenim obnašanjem dužnosti člana uprave trgovačkog društva u većinskom vlasništvu Republike Hrvatske i dužnosti člana županijske skupštine jedinice područne (regionalne) samouprave, kao druge javne dužnosti, počinio povredu članka 17. stavka 1. ZSSI-a.

ZAMJENICA PREDSJEDNICE POVJERENSTVA

Ines Pavlačić, dipl. iur.

Dostaviti:

1. Javorko Bebek, na adresu e-pošte: ………………………..
2. Objava na internetskoj stranici Povjerenstva
3. Pismohrana